Rolf B. Wegner

Bakgrunn og oppvekst

Wegner vokste hovedsakelig opp i Halden og er sønn av politimester i Skien og sorenskriver i Halden Rolf B. Wegner (1898–1986). Han tilhører slekten Wegner og er barnebarn av amtmann og politimester Benjamin Wegner og tippoldebarn av industrimannen Benjamin Wegner. Navnet Benjamin har vært brukt i alle generasjoner siden. Hans far med samme navn utgav en bok om slekten i 1963. Hans bror er tingrettsdommer Jens-Sveinung Wegner.

Karrière

Wegner ble cand. jur. i 1967 og begynte karrièren som dommerfullmektig i Horten (1967–1969). Han var så politifullmektig ved Romerike politikammer (1969–1972) og deretter riksadvokatfullmektig (1972–1974).
Fra 1974 til 1980 var han så politiadjutant og undervisningsleder ved Politiskolen, og skrev flere lærebøker. I 1980 ble han utnevnt til politimester i Bodø, og samtidig sjef for Hovedredningssentralen Nord-Norge og Overvåkningstjenesten i nord. Fra 1985 til 1990 var han ekspedisjonssjef i Justisdepartementet og direktør for Fengselsstyret, dvs. øverste leder for det norske fengselsvesenet. Fra 1990 til 1992 var Wegner sjef for Politihøgskoleprosjektet, og ledet dermed arbeidet med å forberede opprettelsen av Politihøgskolen.
Fra 1992 til 2001 var Wegner politimester i Bergen, og ble svært populær blant bergenserne. I Bergen var Wegner kjent for å gå ut på gatene og snakke med vanlige folk. Han ble også kjent for å bruke tversoversløyfe.
I 2001 gjennomgikk politiet en omorganisering som medførte større distrikter, og dermed færre politimestre. Wegner søkte om jobben som politimester for Bergen og Hordaland, men tapte da mot Vidar Refvik, som var ekspedisjonssjef i Justisdepartementet. Han fratrådte stillingen sin som politimester i Bergen ved årsskiftet 2001–02, men beholdt lønn og tittel som politimester. Han var fristilt politimester som stod til disposisjon for Justisdepartementet og Politidirektoratet frem til han gikk av med pensjon i 2010. I denne perioden og senere har han skrevet fagbøker om politistrategi og strafferett.

Fagereng-saken

Wegner spilte en sentral rolle i den såkalte Fagereng-saken på 1990-tallet, da han prøvde å forhindre det som senere ble kjent som et justismord.
Bakgrunnen for saken var at daværende rådmann i Bergen Ragnar Fagereng og hans familie ble terrorisert av en torpedo. Politiet mistenkte imidlertid at ekteparet Fagerengs anmeldelser av innbrudd og tyverier var et forsøk på forsikringssvindel, og startet i stedet etterforskning av ekteparet Fagereng. Etterforskningen endte med at begge ektefellene ble dømt i byretten, men Ragnar Fagereng ble frikjent i lagmannsretten. Ektefellen Anne-Grete Fagereng ble derimot dømt til fengsel for forsikringssvindel og falske anmeldelser også i lagmannsretten.
Wegner mente hele tiden at ekteparet Fagereng åpenbart var uskyldige, og forsøkte å overbevise underordnede tjenestemenn om å stanse straffeforfølgelsen av ekteparet. Dette førte til kritikk mot Wegner for å blande seg inn i og angivelig forsinke etterforskningen av Ragnar Fagereng. En anmeldelse av Wegner til SEFO fra seks underordnede tjenestemenn ble til slutt henlagt av Riksadvokaten etter bevisets stilling. Justisdepartementet skal likevel ha hevdet at han hadde skadet politiets «anseelse» ved å prøve å stanse straffeforfølgelsen av ekteparet Fagereng. Wegner var likevel svært populær i Bergen. Da det ble kjent at etterfølgeren hans skulle gå av i 2004 viste en undersøkelse i BA parlamentet at mer enn 60% av bergenserne ønsket Wegner tilbake som politimester.
I 2006 stod torpedoen Stian Njøten frem og fortalte at han hadde terrorisert familien Fagereng og lurt politiet til å etterforske Ragnar Fagereng og hans kone. Ifølge Njøten var ekteparet Fagereng uskyldig i alle anklagene. Wegner hadde fra begynnelsen vært overbevist om at ekteparet Fagereng var uskyldige. I 2010 ble Fagereng-saken besluttet gjenopptatt av Gjenopptagelseskommisjonen. I Agder lagmannsrett ble Anne-Grete Fagereng i 2011 frikjent på alle punkter, og i et forlik med Justisdepartementet i 2014 ble hun tilkjent over 3 millioner kroner i erstatning for justismordet.

Utmerkelser

Wegner ble i 1997 utnevnt til storridder av Den islandske falkeorden. I 2002 ble Wegner tildelt Politiets hederskors.
Han fikk Klar Tale-prisen i 1996, etter at Bergenspolitiet hadde godkjent demonstrasjon mot den kinesiske presidenten under dennes besøk i byen; da han ble spurt om han var klar over at kinesiske myndigheter ikke liker demonstrasjoner svarte han at «her i Bergen er det jeg som bestemmer».
Han ble i 2001 årets bergenser i en kåring i regi av Bergensavisen.  
Han er også ridder av Juristforeningen, Universitetet i Bergen og æresmedlem av Det Medicinske Blæse- et Spadser Ensemble.